NÁRODNÁ RADA SLOVENSKEJ REPUBLIKY

VII. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**1840**

**NÁVRH VLÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 600/2003 Z. z.  o prídavku na dieťa a o zmene a doplnení zákona č. 461/2003 Z. z. o sociálnom poistení  v znení neskorších predpisov**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 600/2003 Z. z.  o prídavku na dieťa a o zmene a doplnení zákona č. 461/2003 Z. z. o sociálnom poistení  v znení neskorších predpisov.

Účelom vládneho návrhu zákona je zvýšenie sumy prídavku na dieťa. V súčasnosti platná suma tejto štátnej sociálnej dávky sa javí ako nepostačujúca. Vzhľadom na túto skutočnosť sa navrhuje jej zvýšenie. Predmetným opatrením sa zvýši finančná podpora rodín s nezaopatrenými deťmi zo strany štátu a aspoň čiastočne odbremení rodičov, resp. ďalšie oprávnené osoby od zvýšených finančných výdavkov, súvisiacich so starostlivosťou o nezaopatrené dieťa.

Nakoľko doterajšia výška uvedenej štátnej sociálnej dávky v súčasnosti nereflektuje v plnej miere zvyšovanie životných nákladov, je nevyhnutné túto sumu aspoň čiastočne zvýšiť. Nakoľko uvedený stav je dlhodobo neudržateľný, je nevyhnutné predmetný vládny návrh zákona prerokovať v skrátenom legislatívnom konaní.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 600/2003 Z. z.  o prídavku na dieťa a o zmene a doplnení zákona č. 461/2003 Z. z. o sociálnom poistení  v znení neskorších predpisov.

Bratislava 12. februára 2020

**Peter Pellegrini, v. r.**

predseda vlády

Slovenskej republiky

**Ján Richter, v. r.**

minister práce, sociálnych vecí a rodiny

Slovenskej republiky